**სამაგისტრო ნაშრომის შესრულების, წარდგენისა და შეფასების**

 **ინსტრუქცია**

**I .ზოგადი ნაწილი**

1.1. სამაგისტრო ნაშრომი არის სამაგისტრო საგანმანათლებლო პროგრამის შემადგენელი სამეცნიერო-კვლევითი ნაწილი, რომელსაც მაგისტრანტი ამზადებს სწავლის პერიოდში სამაგისტრო ნაშრომის დაცვის კომისიის ღია სხდომაზე საჯარო დაცვისათვის.

1.2. ნაშრომი ასახავს მაგისტრანტის ცოდნის დონისა და მეცნიერული კვლევის უნარ-ჩვევების შესაბამისობას სამაგისტრო პროგრამით განსაზღვრულ მოთხოვნებთან.

1.3. ნაშრომის დაცვაზე მაგისტრანტი დაიშვება სამაგისტრო პროგრამით გათვალისწინებული სავალდებულო 90 კრედიტის მოპოვების შემდგომ.

1.4. სამაგისტრო ნაშრომის შეფასება ეფუძნება უნივერსიტეტში მოქმედ სტუდენტთა ცოდნისა და უნარ–ჩვევების შეფასების წესებსა და სამაგისტრო პროგრამით გათვალისწინებულ კომპონენტებს.

1.5. მაგისტრანტს ენიშნება თემის ხელმძღვანელი ფაკულტეტის მიერ გამოყოფილი აკადემიური პერსონალიდან (დასაშვებია მოწვეული პროფესორიც, რომელსაც აქვს შესაბამისი გამოცდილება).

**II. სამაგისტრო ნაშრომის თემა**

2.1. სამაგისტრო ნაშრომის თემა შეირჩევა მაგისტრანტისა და თემის ხელმძღვანელის მოსაზრებათა შეჯერების საფუძველზე.

2.2. სამაგისტრო ნაშრომის თემა უნდა იყოს აქტუალური და კვლევითი ხასიათის.

2.3. შერჩეულ თემას განიხილავს სამაგისტრო პროგრამის ხელმძღვანელი და მაგისტრანტის განცხადების საფუძველზე მტკიცდება თემის დასახელება შესაბამისი ბრძანებით.

**III . სამაგისტრო ნაშრომის საჯარო დაცვაზე წარდგენა**

3.1. სამაგისტრო პროგრამის ხელმძღვანელთან დასრულებული ნაშრომის წარდგენა ხდება მაგისტრანტის თემის ხელმძღვანელის წერილობითი დასკვნის საფუძველზე, რომელიც დამოწმებული უნდა იყოს ხელმოწერით და ფაკულტეტის ბეჭდით;

3.2. სამაგისტრო პროგრამის ხელმძღვანელის დადებითი შუამდგომლობის შემთხვევაში მაგისტრანტი დაიშვება ნაშრომის წინასწარ განხილვაზე კომისიის წინაშე, რომელსაც ამტკიცებს უნივერსიტეტის რექტორი.

3.3. სამაგისტრო ნაშრომის წინასწარი განხილვა აუცილებელი პირობაა ნაშრომის საჯაროდ დაცვისათვის;

**IV. რეცენზენტი**

4.1. სამაგისტრო პროგრამის ხელმძღვანელი ნაშრომის თემის ხელმძღვანელთან ერთად გამოყოფს რეცენზენტს, რომელიც ფორმდება ფაკულტეტის საბჭოს დადგენილებით.

4.2. რეცენზენტი შეიძლება იყოს, როგორც უნივერსიტეტის თანამშრომელი, ასევე გარეშე პირი;

4.3. რეცენზენტი უნდა იყოს მხოლოდ შესაბამისი პროფილის სამეცნიერო (ან აკადემიური) ხარისხის მქონე პირი;

4.4. რეცენზენტი წერილობითი სახით ნაშრომის შესახებ წარმოადგენს რეცენზიას, შესაბამისი დასკვნით.

4.5. რეცენზიაში ასახული უნდა იყოს:

* ნაშრომის სათაური;
* მაგისტრანტის ვინაობა;
* ნაშრომის მიმოხილვა (მოცულობა, არქიტექტონიკა, ენა, გაფორმება და ა.შ.);
* ნაშრომის ძლიერი და სუსტი მხარეები შენიშვნებითა და რეკომენდაციებითურთ;
* ნაშრომის შინაარსის შესაბამისობა სამაგისტრო პროგრამის მოთხოვნებთან;
* ნაშრომის ზოგადი შეფასება (ნიშნის გარეშე);
* რეცენზენტის პირადი დასკვნა ავტორისათვის სამაგისტრო ხარისხის მინიჭება - არ მინიჭების შესახებ.

4.6. რეცენზენტი ვალდებულია მაგისტრანტს გააცნოს თავისი შენიშვნები და დასკვნა ნაშრომის შესახებ არაუგვიანეს 3 დღით ადრე საჯარო დაცვამდე;

4.7. რეცენზენტის დასწრება საჯარო დაცვაზე არ არის სავალდებულო, თუმცა კომისიას ან მაგისტრანტს შეუძლია მისი მოწვევა და სხდომაზე დასწრება.

**V. ნაშრომის დაცვის პროცედურა**

5.1. მაგისტრანტი ნაშრომის პირველ ვარიანტს წარუდგენს თემის ხელმძღვანელს, რომელიც წაკითხვის შემდეგ თავისი შენიშვნებით უბრუნებს ავტორს არაუგვიანეს 2 კვირისა;

5.2. მაგისტრანტი ხელმძღვანელის შენიშვნების გათვალისწინებით აფორმებს ნაშრომს საბოლოო სახით და კვლავ გადასცემს თემის ხელმძღვანელს წერილობითი დასკვნის მისაღებად;

5.3. ნაშრომი, ხელმძღვანელის დასკვნასთან ერთად წარედგინება სამაგისტრო პროგრამის ხელმძღვანელს, რომლის დადებითი შუამდგომლობის შემთხვევაში მაგისტრანტი დაიშვება ნაშრომის წინასწარ განხილვაზე. წინასწარი განხილვისათვის არ არის აუცილებელი ნაშრომის აკინძული სახით წარდგენა.

5.4. სრულყოფილად გაფორმებული, აკინძული და ყდაში ჩასმული რეცენზირებული ნაშრომის ერთი ეგზემპლარი (ელექტრონულ ვერსიასთან ერთად) წარედგინება შესაბამის ფაკულტეტს სამაგისტრო ნაშრომის დაცვის კომისიაზე საჯარო დაცვის მიზნით;

5.5. სამაგისტრო ნაშრომის საჯარო დაცვა ტარდება სამაგისტრო ნაშრომის დაცვის კომისიაზე, რომელიც იქმნება სამაგისტრო სპეციალობის შესაბამისი უნივერსიტეტის და მოწვეული სამეცნიერო (ან აკადემიური) ხარისხის მქონე სპეციალისტებისაგან.

5.6. სამაგისტრო ნაშრომის საჯარო დაცვაზე შესაძლებელია მოწვეულ იქნენ შესაბამისი ორგანიზაციის წამყვანი სპეციალისტები (დამსაქმებლები).

5.7. ნაშრომის დაცვის პროცესში:

5.7.1. სამაგისტრო ნაშრომის დაცვის კომისიის მდივანი საჯარო დაცვაზე დამსწრე საზოგადოებას აცნობს მაგისტრანტის ვინაობას, აკადემიურ შედეგებს, სამაგისტრო თემის დასახელებას, ხელმძღვანელისა და რეცენზენტის ვინაობას;

5.7.2. სამაგისტრო ნაშრომის ძირითადი დებულებების გასაცნობად მაგისტრანტი კათედრაზე აკეთებს 15-20 წუთიან მოხსენებას ;

5.7.3. მაგისტრანტის მოხსენებაში მოკლედ უნდა იყოს ჩამოყალიბებული ნაშრომის მიზანი, ამოცანები, არსებული მოსაზრებები დასმული პრობლემების შესახებ, მისი ანალიზი. დასკვნები და მათი თეორიული და პრაქტიკული ღირებულებები;

5.7.4. მოხსენების პროცესში მაგისტრანტს შეუძლია საილუსტრაციო მასალების გამოყენება ტექნიკური საშუალებების დახმარებით;

5.7.5. მაგისტრანტის მოხსენების დამთავრების შემდეგ კომისიის თავმჯდომარის ნებართვით კომისიის წევრებს და შემდეგ დამსწრე საზოგადოებას შეუძლია მაგისტრანტს დაუსვას შეკითხვები. მაგისტრანტი ვალდებულია თანმიმდევრულად გასცეს პასუხი თითოეულ შეკითხვას;

5.7.6. შემდეგ სიტყვა ეძლევა რეცენზენტს (თუ ის ესწრება სხდომას), ან რეცენზიას კითხულობს კომისიის მდივანი. მაგისტრანტი პასუხობს რეცენზენტის მიერ გამოთქმულ შენიშვნებზე;

5.7.7. შემდეგ სიტყვა ეძლევა მაგისტრანტის ხელმძღვანელს, რომელიც ახასიათებს მაგისტრანტს.

5.7.8. მაგისტრანტს ეძლევა დასკვნითი სიტყვა. ამით სამაგისტრო ნაშრომის დაცვა დამთავრებულია.

**VI. სამაგისტრო ნაშრომის შეფასება**

6.1.სამაგისტრო ნაშრომის შეფასება ხდება 100 ქულიანი სისტემით:

ა) **ფრიადი (summa cum laude)** – შესანიშნავი ნაშრომი (91-100 ქულა);
 ბ) **ძალიან კარგი (magna cum laude)** – შედეგი, რომელიც წაყენებულ მოთხოვნებს ყოველმხრივ აღემატება (81-90 ქულა);
 გ) **კარგი (cum laude)** – შედეგი, რომელიც წაყენებულ მოთხოვნებს აღემატება (71-80 ქულა);

 დ) **საშუალო (bene)** – შედეგი, რომელიც წაყენებულ მოთხოვნებს ყოველმხრივ აკმაყოფილებს (61-70 ქულა);
 ე) **დამაკმაყოფილებელი (rite)** – შედეგი, რომელიც, ხარვეზების მიუხედავად, წაყენებულ მოთხოვნებს მაინც აკმაყოფილებს (51-60 ქულა);
 ვ) **არადამაკმაყოფილებელი (insufficienter)** – შედეგი, რომელიც წაყენებულ მოთხოვნებს მნიშვნელოვანი ხარვეზების გამო ვერ აკმაყოფილებს (41-50 ქულა);
 ზ) **სრულიად არადამაკმაყოფილებელი (sub omni canone)** – შედეგი, რომელიც წაყენებულ მოთხოვნებს სრულიად ვერ აკმაყოფილებს (0-40 ქულა).

სამაგისტრო ნაშრომის შეფასების ქულა გამოითვლება კომისიის წევრთა მიერ დაწერილ ქულათა საშუალო არითმეტიკულის მეშვეობით.

**სამაგისტრო ნაშრომის საჯარო დაცვა** (ტარდება მე-19 კვირას) ფასდება შემდეგი კრიტერიუმების მიხედვით:

* სამაგისტრო ნაშრომი გაფორმებულია მოთხოვნების შესაბამისად - 5 ქულა;
* კვლევის აქტუალურობა, მიზანი, პრობლემატიკა -20 ქულა;
* კვლევის შედეგები და არგუმენტირებული დასკვნები -10 ქულა;
* კრიტიკული ანალიზის, ინოვაციური სინთეზის და კვლევის უნარი -20 ქულა;
* გამოყენებული წყაროები, მათი სინთეზის უნარი და კვლევის ადეკვატური მეთოდები- 15 ქულა;
* სამაგისტრო ნაშრომის დაცვა ( ნაშრომის წარდგენა, ცოდნისა და კომპეტენციების წარმოჩენა) -20 ქულა;
* შეკითხვებზე, შენიშვნებზე გაცემული პასუხები - 10 ქულა.

6.2. სამაგისტრო ნაშრომი მაგისტრანტს შესრულებულად ჩაეთვლება, თუ შეფასებისას დააგროვებს 51 და მეტ ქულას.

6.3. სამაგისტრო ნაშრომის 41-50 ქულით შეფასების შემთხვევაში მაგისტრანტს უფლება ეძლევა გადამუშავებული სამაგისტრო ნაშრომის წარადგინოს მომდევნო სემესტრის განმავლობაში.

6.4. სამაგისტრო ნაშრომის 0-40 ქულით შეფასების შემთხვევაში მაგისტრანტი კარგავს იგივე ნაშრომის წარდგენის უფლებას. მას ენიჭება უფლება შეარჩიოს ახალი თემა და ხელმძღვანელი და სამაგისტრო ნაშრომი დაიცვას კომისიის წინაშე შემდეგ სასწავლო წელს.

6.5. სამაგისტრო ნაშრომის დაცვის კომისიის წევრები ვალდებულნი არიან ბოლომდე დაესწრონ სამაგისტრო ნაშრომების დაცვებს, აქტიურად მონაწილეობდნენ კამათში, დაცვების დამთავრების შემდეგ კომისიის დახურულ სხდომაზე შეაჯამონ და ღია კენჭისყრით შეაფასონ თითოეული სამაგისტრო ნაშრომი.

6.6. კომისია ადგენს სამაგისტრო ნაშრომის შეფასების ოქმს და ღებულობს საბოლოო გადაწყვეტილებას კურსდამთავრებულისათვის მაგისტრის აკადემიური ხარისხის მინიჭების თაობაზე .

6.7. კომისიის დადებითი გადაწყვეტილება არის საფუძველი კურსდამთავრებულზე მაგისტრის დიპლომის გაცემისათვის;

6.8. უნივერსიტეტის მაგისტრის დიპლომი წარმოადგენს მოქმედი სტანდარტების დაცვით გაფორმებულ დოკუმენტს, რომელიც ადასტურებს საქართველოში უმაღლესი განათლების მეორე საფეხურის \_ მაგისტრატურის დამთავრებას.

6.9. კურსდამთავრებულზე მაგისტრის დიპლომთან ერთად გაიცემა დიპლომის დანართი, რომელიც შევსებულია მოქმედი წესების დაცვით.

6.10. ნაშრომის დაცვის შედეგების მიმართ პრეტენზიის მქონე კურსდამთავრებული უფლებამოსილია, გააკეთოს წერითი განაცხადი იქვე, შედეგების გამოცხადებისთანავე და შეხვდეს კომისიას მისთვის მიუღებელი შედეგის გასარკვევად.

6.11. თუ მაგისტრანტი დადგენილ ვადაში ვერ წარსდგება სამაგისტრო ნაშრომის დასაცავად კომისიის წინაშე, სამაგისტრო პროგრამის ხელმძღვანელი ვალდებულია დროულად განიხილოს ყოველი ასეთი შემთხვევა და შესაბამისი რეკომენდაციით წარდგეს ფაკულტეტის საბჭოს წინაშე ადეკვატური გადაწყვეტილების მისაღებად.

**VII. სამაგისტრო ნაშრომის გაფორმება**

7.1. სამაგისტრო ნაშრომს აქვს სტრუქტურა, რომელიც თემატიკის შესაბამისად შედგენილია მეცნიერ - ხელმძღვანელთან ერთად და მოიცავს შემდეგ ნაწილებს:

7.1.1. სატიტულო გვერდი ანუ თავფურცელი, რომელიც ფორმდება განსაზღვრული წესების დაცვით(გვერდის ზემოთ ნაწილში მიეთითება უმაღლესი სასწავლებლის დასახელება \_ შპს , სასწავლო უნივერსიტეტი გეომედი). მისგან 2-3 სმ-ის ქვემოთ იწერება მაგისტრანტის სახელი და გვარი სრულად სახელობით ბრუნვაში. გვერდის შუა ნაწილში იწერება სამაგისტრო ნაშრომის თემის დასახელება 16-იანი ზომის შრიფტით. შემდეგ იწერება, სამაგისტრო სპეციალობის დასახელება და მაგისტრის საძიებელი ხარისხი, რომლის მოსაპოვებლად არის წარდგენილი დასაცავად ნაშრომი. შემდეგ, თავფურცელის მარჯვენა მხარესთან ახლოს მიეთითება მეცნიერ-ხელმძღვანელის სახელი და გვარი, სამეცნიერო ხარისხი და აკადემიური თანამდებობა. ქვემოთ იწერება ნაშრომის შესრულების ადგილი(ანუ ქალაქი) და მისი წარდგენის წელი (იხ. დანართები 1ა და 1ბ).

7.1.2. ანოტაცია \_ არაუმეტეს ნახევარი გვერდისა და არანაკლებ 150 სიტყვისა, რომელიც მოკლედასახავს თემის აქტუალობას, მიზანს და ძირითად სიახლეებს. ანოტაცია უნდა იყოს დაწერილი ქართულ ენაზე. ანოტაციები განთავსდება ერთ გვერდზე და აიკინძება თავფურცელის მომდევნო გვერდზე.

7.1.3. სარჩევი ანუ შინაარსი \_ რომელშიც თანმიმდევრულად ასახულია ნაშრომის ტექსტის ყველა თავისა და პარაგრაფის ზუსტი დასახელება, მათი დასაწყისი გვერდების ნომრის მითითებით მარჯვენა მხარეს.

7.1.4. შესავალი \_ წარმოადგენს ნაშრომის ზოგად ნაწილს, სადაც არაუმეტეს 2-3 გვერდზე

დასაბუთებულია თემის აქტუალობა, კვლევის მიზანი და ამოცანები. განსაზღვრულია კვლევის საგანი და ობიექტი, კვლევისათვის გამოყენებული მეთოდები და მატერიალურ-ტექნიკური ბაზა.

7.1.5. ძირითადი ტექსტი, რომელიც იყოფა თავებად, თავები კი – პარაგრაფებად. თავებისა და პარაგრაფების დასათაურება ხდება მეცნიერ- ხელმძღვანელთან ერთად თემატიკის შინაარსის გათვალისწინებით.

7.1.6. დასკვნა \_ წარმოადგენს ნაშრომის კვლევის ძირითადი შედეგების ამსახველ ნაწილს, რომელიც მოკლედ და კონკრეტულად პასუხობს ყველა იმ ამოცანას, რომელიც მაგისტრანტს გააქვს საჯარო დაცვაზე.

7.1.7. გამოყენებული ლიტერატურა \_ ლიტერატურის ჩამონათვალი, რომელიც განსაზღვრული წესების დაცვით ფორმდება .

7.1.8. დასრულებული სამაგისტრო ნაშრომის ყველა ნაწილი უნდა აიკინძოს ყდაში შემდეგი

თანმიმდევრობით: თავფურცელი \_ ანოტაცია \_ სარჩევი \_ შესავალი \_ თავები (ძირითადი შინაარსი) \_ დასკვნა \_ გამოყენებული ლიტერატურა \_ დანართები.

7.2. საატესტაციო კომისიის წინაშე დასაცავად წარდგენილი სამაგისტრო ნაშრომი უნდა აკმაყოფილებდეს შემდეგ ფორმალურ მოთხოვნებს:

7.2.1. სამაგისტრო ნაშრომის მოცულობა უნდა იყოს არა ნაკლებ 50 გვერდი, რაოდენობაში

იგულისხმება ყველა აკინძული გვერდი;

7.2.2. ნაშრომი იბეჭდება A4 ზომის ფურცელზე, სილფაენში, 12–იანი შრიფტით, სათაურებისა და ქვესათაურების ზომა 16-14; სტრიქონებს შორის მანძილი \_ 1,5 ინტერვალი, ტექსტის გასწორება – მთელ სიგანეზე, აბზაცის პირველი სტრიქონის შეწევა – 1,27 (5 ინტერვალზე). გვერდის ველები 3,0 სმ– მარცხნიდან, 1,60სმ. \_ ზემოდან, ქვემოდან და მარჯვნიდან.

7.3. სამაგისტრო ნაშრომი სრულდება ქართულ ენაზე ორთოგრაფიული და სტილისტური ნორმების დაცვით.

7.4. ნაშრომის ყველა გვერდი უნდა იქნას დანომრილი თანმიმდევრობით. დაუშვებელია თავისუფალი სივრცის ან გვერდის დატოვება, გვერდების განმეორება. თითოეული გვერდი ინომრება ქვედა მარჯვენა კიდეში არაბული ციფრებით, ზომა 10. გვერდის ნომერი ფურცლის ქვედა კიდეზე დაშორებული უნდა იყოს 1,3 სმ-ით, ხოლო მარჯვენა კიდედან 2,0 სმ–ით. სატიტულო ფურცელი არ ინომრება, მაგრამ ჩაითვლება ნაშრომის საერთო რაოდენობაში.

7.5. ნაშრომის ყველა თავის და ქვეთავის დასახელება ჩართული უნდა იყოს სარჩევში. ყველა თავი უნდა იწყებოდეს ახალი გვერდიდან, ხოლო ქვეთავი უნდა გაგრძელდეს იმავე გვერდიდან.

7.6. ნაშრომის სტრუქტურული ელემენტები (,,სარჩევი”, ,,შესავალი”, ,,დასკვნა”, ,,გამოყენებული ლიტერატურა”, ,,დანართები” და სხვა) და ცალკეული თავების სათაურები იწერება (ზომა 14) სტრიქონის შუა ნაწილში \_ წერტილის და ხაზგასმის გარეშე. მანძილი სათაურსა და ტექსტს შორის, ძირითად სათაურსა და ქვესათაურს შორის განისაზღვრება 1,5 ინტერვალით.

7.7. ნაშრომის თავები, პარაგრაფები და ქვეპუნქტები ინომრება არაბული ციფრებით. ნაშრომის ძირითადნაწილში თავები ინომრება მიმდევრობით, არაბული ციფრებით, წერტილით. პარაგრაფებისა და ქვეპუნქტების დანომვრა ხდება არაბული ციფრების კომბინაციით (მაგ: 1.2. ნიშნავს პირველი თავისმეორე პარაგრაფს და ა.შ.) საჭიროების შემთხვევაში შემდეგი ციფრი წერტილით განსაზღვრავს ქვეპუნქტის ნომერს.

7.8. თუ ნაშრომის ტექსტში გამოყენებულია სიტყვების ან წინადადებების შემოკლება, მაშინ გამოყენებული უნდა იყოს მიღებული შემოკლების ჩამონათვალი, ან გაშიფრული იქნეს უშუალოდ ტექსტში პირველი გამოყენების შემდეგ და ჩაწერილი ფრჩხილებში.

7.9. სამაგისტრო ნაშრომში აუცილებელია გამოყენებული ლიტერატურული წყაროების მითითება. გამოყენებული ლიტერატურის ციტირება უნდა მოხდეს ძირითად ტექსტში (ციტატის ბოლოს) კვადრატულ ფრჩხილებში არაბული ციფრებით (მაგ: [7.13-14] ნიშნავს გამოყენებული ლიტერატურის ჩამონათვალში 7-ე დასახელების წყაროს, 13-14 გვერდებს).

7.10. გამოყენებული ლიტერატურის ჩამონათვალი განთავსდება ნაშრომის ბოლოს ანბანურითანმი მდევრობით. ჯერ იწერება ქართულ ენაზე, ხოლო შემდეგ უცხოურ ენებზე გამოცემული წყაროები. მათი ჩამონათვალი უნდა მოხდეს შემდეგი წესების დაცვით:

7.10.1. წიგნის ან მონოგრაფიის მითითებისას საჭიროა დასახელდეს:

* ავტორ(ებ)ის გვარი და ინიციალები;
* წიგნის დასახელება;
* გამოცემის ქალაქი;
* გამოცემის წელი;
* გვერდების საერთო რაოდენობა;

7.10.2. სამეცნიერო სტატიის მითითებისას ავტორ(ებ)ის

* გვარი და ინიციალები;
* სტატიის სათაური;
* ჟურნალის აბრევიატურა;
* გამოცემის წელი;
* ტომი;
* ნომერი;
* სტატიის საწყისი და ბოლო გვერდები.

7.10.3. ინტერნეტ მასალების გამოყენების შემთხვევაში:

* მასალის ავტორი;
* ვებ-გვერდის ავტორი;
* მასალის დასახელება ლინკის მონიშვნებით;
* ვებ-გვერდის მისამართი;
* მასალის მოძიების თარიღი.

7.10.4. სამთავრობო და ნორმატიული დოკუმენტების გამოყენების შემთხვევაში:

* ქვეყნის დასახელება;
* უწყების დასახელება, რომელსაც დოკუმენტი ეკუთვნის;
* წელი იმ გამოცემისა, რომელშიც მოძიებული იქნა მითითებული დოკუმენტი;
* დოკუმენტის სახე (ბრძანება, ინსტრუქცია, კანონი);
* დოკუმენტის დასახელება შესაბამისი საიდენტიფიკაციო ნომრისა და წლის მინიშნებით;
* ადგილი იმ გამოცემისა, რომელშიც მოძიებული იქნა მითითებული დოკუმენტი;
* გამოცემის დასახელება, რომელშიც მოძიებული იქნა მითითებული დოკუმენტი.

**VIII. სამაგისტრო ნაშრომის შერჩევის, შესრულების, წინასწარი განხილვის, რეცენზირების და დაცვის ვადები**

8.1. სამაგისტრო ნაშრომის თემის შერჩევა და დამტკიცება ფაკულტეტის საბჭოზე - მე-4 სემესტრის დაწყებამდე.

8.2. სამაგისტრო ნაშრომზე მუშაობის დასრულება - IV სემესტრის მე-15 კვირა;

8.3. სამაგისტრო ნაშრომის წინასწარი განხილვა - IV სემესტრის მე-16 კვირა;

8.4. რეცენზიის წარმოდგენა - IV სემესტრის მე-18 კვირა;

8.5. სამაგისტრო ნაშრომის საჯარო დაცვა - IV სემესტრის მე-19 კვირა;